b'\n_START_ARTICLE_\nProtipehotna mina\n_START_PARAGRAPH_\nProtipehotna mina je naprava, postavljena pod povr\xc5\xa1ino tal, na tla ali v bli\xc5\xbeino tal ali drugih povr\xc5\xa1in, katerih namen je, da se razletijo ali eksplodirajo zaradi navzo\xc4\x8dnosti, bli\xc5\xbeine ali dotika z osebo ali vozilom._NEWLINE_Prvi\xc4\x8d so bile protipehotne mine uporabljene leta 1880, toda najve\xc4\x8dji obseg uporabe so do\xc5\xbeivele med drugo svetovno vojno in pozneje. Ocenjuje se, da je bilo od za\xc4\x8detka prve svetovne vojne do danes polo\xc5\xbeenih okoli 400 milijonov protipehotnih min, od katerih jih je \xc5\xa1e med 85 in 110 milijoni neodkritih in tako nevarnih. Za onesposobitev oz. uni\xc4\x8denje vseh takih min bi po ocenah OZN potrebovali 1.100 let in dodatnih 33 milijard ameri\xc5\xa1kih dolarjev._NEWLINE_S podpisom Konvencije o prepovedi uporabe, kopi\xc4\x8denja zalog, proizvodnje in prenosa protipehotnih min in o njihovem uni\xc4\x8denju decembra 1997 se je ve\xc4\x8dina dr\xc5\xbeav odpovedala tej vrsti oro\xc5\xbeja.'